Twee dood ná rowers losbrandArgieffoto (Foto: imgkid.com) ŉ Motoris en ŉ vragmotorbestuurder is Woensdag tydens ŉ gewaagde rooftog in Oos-Londen in die Oos-Kaap doodgeskiet. Ao. Hazel Mqala, polisiewoordvoerder, het gesê die voorval het omstreeks 08:00 op die hoek van Mdantsane- en Robbie de Langeweg plaasgevind. “Twee gewapende verdagtes het in die vragmotor ingespring toe dit by ŉ rooi verkeerslig stilgestaan het,” het Mqala gesê. “Die verdagtes het op geld aangedring en op die bestuurder begin losbrand voor hulle met ŉ onbekende bedrag geld op die vlug geslaan het.” Die bestuurder van ŉ bakkie, ŉ man in sy 50’s, is tydens die voorval raakgeskiet en is deur paramedici op die toneel dood verklaar. “Die bestuurder van die vragmotor het aangehou ry tot nabygeleë huise, waar hy beheer oor die vragmotor verloor het. Hy is daarna na ŉ hospitaal gehaas waar hy later aan sy beserings beswyk het.” Die polisie ondersoek twee sake van moord en ŉ saak van gewapende roof. Niemand is nog in verband met die voorval in hegtenis geneem nie. Die slagoffers se name kan nog nie genoem word alvorens al hul naasbestaandes van hul dood in kennis gestel is nie.